九龍塘站

九龍塘站係港鐵其中一個車站，響九龍城區九龍塘多福道、添福道同沙福道交界、深水埗區又一村又一城東面，係同重要嘅鐵路轉車站之一。

喺兩鐵合併前，呢個站曾分別由九廣鐵路公司同埋地鐵公司管理；而喺2007年12月2號兩鐵合併後，九龍塘站嘅九廣東鐵部份，由九廣鐵路公司租畀港鐵公司做鐵路營運之用，並合併成同一個車站管理。

九龍塘站服務九龍塘同埋佢嘅設施，包括又一村、又一城、香港城市大學同埋香港浸會大學。

車站結構

車站樓層

車站大堂 
九龍塘站共設有3個地底大堂，其中東鐵綫用北面以及南面大堂，兩者都有轉乘通道連接喺沙福道地底嘅觀塘綫大堂。自兩鐵合併後，原本獨立運作嘅東鐵綫北面大堂、南面大堂同埋觀塘綫大堂嘅轉乘通道劃分成收費區連接，令轉車乘客唔使用閘機轉車。現時設立一條非收費區通道，方便乘客來往東鐵綫北面大堂同埋觀塘綫大堂，但原有觀塘綫大堂嘅非收費區一分為二，乘客喺站內唔可以喺「B出口同C出口」、「A出口同E出口」同埋「D出口」之間相互直接貫通，需要途徑地面通道或入閘往返兩端非收費區。

車站商店及自助服務
九龍塘站內提供不同類型嘅商店畀乘客買嘢或食嘢，例如有7-Eleven便利店、OK便利店、萬寧、餅店以及恒生銀行等服務，所有商店主要分佈喺觀塘綫大堂、東鐵綫北面大堂同埋南面大堂嘅收費區內。此外，喺東鐵綫H出口及G出口亦設有幾間商店。由於港鐵收費區入面唔准食嘢，因此大部份食肆都唔喺收費區入面。不過東鐵線範圍亦曾經開過小食店，賣滷水雞髀同腎。

此外，九龍塘站亦有唔少自助服務設施畀乘客用，包括匯豐銀行、恒生銀行同埋中銀香港嘅自動櫃員機、自動售賣機、自動照相機等。車站內更設有香港郵政郵箱以及「iCentre」免費上網服務設施，方便乘客喺車站內寄信同埋上網。車站更設有「e分鐘着數」機，畀乘客登記為港鐵友禮會會員、查閱積分、換領獎賞同埋買互聯網用代幣同埋點數卡。

車站月台 
九龍塘站觀塘綫月台位於沙福道地底，設有1個島式月台，並裝有月台幕門。而東鐵綫則設有兩個地面側式月台，同觀塘綫月台成直角排列。乘客轉車需要通過大堂及轉乘通道。

東鐵綫月台更提供通往地面嘅直接出口，喺非收費區設有售票機及客務中心，乘客唔使通過大堂就可以直接到達月台。

出入口

觀塘綫大堂
A - 浸會醫院
A1 - 沙福道
A2 - 大學會堂、安菲爾國際幼稚園、浸會醫院、香港浸會大學、香港專業教育學院李惠利分校、聯合道、添福道、窩打老道
B - 沙福道
佛教慈濟香港分會、中國神學研究院、第一城城巴專綫、啟思幼稚園、德雲道、根德道、九龍塘學校、九龍真光中學、省善真堂、森麻實道、沙福道、真光里
設有失明人士引導徑往返地面
C - 又一城
C1 - 商界環保協會、歌和老街公園、香島中學、香港生產力促進局大樓、創新中心、又一居、又一村
C2 - 香港城市大學、又一城、又一居道、大坑東道、達之路、桃園街遊樂場
可途經又一城嘅升降機或失明人士引導徑往返地面及香港城市大學
E - 教育局九龍塘教育服務中心
香港澳洲國際學校、教育局九龍塘教育服務中心、嘉諾撒聖家學校、美國國際學校、九龍塘官立小學、添福道
設有升降機及失明人士引導徑往返地面及平台

東鐵綫南面大堂
D - 公共運輸交匯處
公共運輸交匯處、又一城、第一城巴士專綫、沙褔道
設有升降機及失明人士引導徑往返地面

東鐵綫北面大堂
F - 根德道
大學會堂、浸會醫院、金巴倫道、中國神學研究院、德雲道、教育局九龍塘教育服務中心、香港浸會大學、根德道、羅福道、森麻實道、沙福道
設有咗升降機同失明人士引導徑往返地面

東鐵綫2號月台
G1 - 多福道
多福道
G2 - 又一城
香港城市大學、又一城、香港生產力促進局大樓、創新中心、達之路

東鐵綫1號月台
H - 香港城市大學
香港城市大學、又一城、香港生產力促進局大樓、創新中心、達之路

鄰接車站

接駁交通 
九巴
80M - 九龍塘站 ↔ 穗禾苑
281M - 九龍塘站 ↔ 新田圍
其他路線：3C、7、72X、81C、81S、87D、87E、203C、203S、270A、270C、271、271B、271P、281A、281B、281X、887、271S、N271、N281
城巴
22
新巴
702
過海隧道巴士
103、170、182、N170、N182、N373
專線小巴
25M - 九龍塘站 ↔ 東頭邨
25M- 九龍塘站 ↺ 香港專業教育學院李惠利分校
29A - 九龍塘站 ↺ 廣播道
29B - 九龍塘站 ↺ 筆架山
61M - 九龍塘站 ↔ 世界花園
其他路線：2、2A、41A、41M、72、73

利用狀況 
九龍塘站目前係成個港鐵系統入面第五繁忙嘅車站。由於九龍塘站係東鐵綫同觀塘綫唯一一個轉車站，由朝到晚都有大量新界東部、北部同市區嘅居民喺呢度轉車往來市區同新界。加上車站周邊學校林立，香港城市大學、香港浸會大學同香港專業教育學院都喺附近，所以喺返學放學時間都非常繁忙。車站旁嘅大型購物商場又一城，亦為個站帶嚟唔少人流。以前原地鐵及原九鐵嘅收費區未合併之前，更有唔少非乘客取道車站大堂來往窩打老道一邊同又一城一邊，但收費區合併後呢啲人流需要改用車站外嘅地面通道及行人天橋。2009年8月16號後，由於尖東站變成西鐵綫中途站，原本可以搭東鐵綫直達尖東站嘅新界東乘客，要喺紅磡站轉西鐵綫先可以去到尖東站，令部分北區居民改用本站過海，相信人流亦因此而有所增加。

此外，因為東鐵綫係唯一嘅過境鐵路綫，有唔少乘客取道九龍塘站轉東鐵綫到羅湖或落馬洲過境前往深圳。

車站歷史

修正早期系統
前地鐵部分嘅九龍塘站響1979年10月1號隨修正早期系統石硤尾至觀塘段通車而啟用。由於當時九廣鐵路重未電氣化，現名香港城市大學嘅香港城市理工學院又未成立，嗰個站喺地鐵通車初期人流較為冷清，當時嗰個站最大客源係來往沙田居民以及喺廣播道返工嘅人。

九鐵電氣化
隨住九廣鐵路電氣化完工，前九鐵部分嘅九龍塘站亦於1982年5月4號啟用，九龍塘站建立目的係作為連接前地鐵系統嘅轉車站。及後沙田，大埔同埋北區嘅新市鎮開發，唔少市民都紛紛搬入新市鎮，用九龍塘站嘅人越來越多，並開始出現飽和。九鐵分別喺1995年及2004年為車站進行改善工程。

全新嘅九龍塘轉車通道工程由九鐵同地鐵合作，2001年8月開始起，並喺2004年4月15號正式啟用，並分別配合兩鐵九龍塘站嘅改善工程。通道總長60米，由九鐵月台行去地鐵站只需約90秒，比以前大概快半分鐘。搭東鐵轉地鐵嘅市民，可以由往紅磡方向列車嘅第2卡位置，直接經新通道到達地鐵站，避免出現第5卡出口過分擠迫，當時當局預計會有3成轉車乘客選用新通道，即7000人次，可足以應付未來15年嘅需求。新通道亦設有多間商店。擴建計劃，除咗轉乘新通道外，重整多一個新大堂，面積約1,800平方米，以及喺多福道增設新出口，成個工程耗資2.8億元。

地鐵方面就耗資1億幾萬元擴建九龍塘站大堂以及提供相關嘅新設施，包括喺近D出入口嘅大堂裝置12部出入閘機、1部闊閘機，以及喺轉乘通道增設4間商店。此外，喺該站E出入口亦增設一部畀乘客用嘅地面升降機，預備將來接連位於交通交匯處上嘅教育署辦公大樓。

同時，新轉乘通道亦裝上一幅叫做「8乘8」嘅巨型壁畫，係地鐵車站藝術建築計劃嘅項目之一。嗰幅由12塊玻璃搪瓷板組成嘅壁畫係由本地著名藝術家李秉罡先生以電腦繪畫設計，創作意念源自中國古典書籍《易經》。

尖沙咀支綫
自九廣東鐵尖沙咀支綫喺2004年10月通車後，九龍塘站嘅轉乘人流得以分流到東鐵尖東站。因為尖東站只能方便去九龍南部及香港島嘅乘客，未能惠及往返九龍東西部嘅乘客。加上轉乘時間較短、車費較平等原因，唔少乘客繼續喺九龍塘站轉東鐵綫。當九龍南綫喺2009年8月16號通車之後，原本可以搭東鐵綫直達尖東站嘅新界東乘客，要喺紅磡站轉多次車先去到尖東站，令本站嘅轉乘人流增加番。

上一站‧下一站

列車班次

港鐵公司－九龍塘站街道圖
 港鐵公司－九龍塘站位置圖
 港鐵公司－九龍塘站列車服務時間

九龍塘
觀塘綫車站
深水埗區港鐵車站